
הכנסת העשרים
מושב שני
<פרוטוקול מס' 290>
מישיבת ועדת הכספים
יום רביעי, ט"ו באדר א התשע"ו (24 בפברואר 2016), שעה 10:50
<סדר היום:>
<תקנות התעבורה (הוראת שעה), התעש"ו-2015, עדכוני אגרות רכב>
נכחו:

<חברי הוועדה:> 
משה גפני – היו"ר
איתן ברושי 
אורלי לוי אבקסיס

<מוזמנים:> 
	דפנה עין דור
	–
	מנהלת אגף כלכלה, משרד התחבורה והבטיחות בדרכים

	ברק טייכמן
	–
	יועץ בכיר למנכ"ל משרד התחבורה והבטיחות בדרכים

	חוה ראובני
	–
	עו"ד, סגנית בכירה ליועץ המשפטי, משרד התחבורה והבטיחות בדרכים

	ברוני חירמן
	–
	מנהלת תחום כלכלת תחבורה, משרד התחבורה והבטיחות בדרכים

	שרה ונסו פרץ
	–
	מרכזת ועדת האגרות הבינמשרדית, משרד האוצר


לרשימת השדלנים שנכחו בדיון – ראו בקישור זה.

<ייעוץ משפטי: >
שלומית ארליך
<מנהל הוועדה:>
טמיר כהן
<רישום פרלמנטרי:>
אהובה שרון, חבר המתרגמים
<תקנות התעבורה (הוראת שעה), התעש"ו-2015, עדכוני אגרות רכב>
<היו"ר משה גפני:>
אני פותח את ישיבת ועדת הכספים. על סדר היום תקנות התעבורה (הוראת שעה), התשע"ו-2016, עדכוני אגרות רכב.
<דפנה עין דור:>
מנהלת אגף כלכלה במשרד התחבורה. יש כאן בקשה שלנו לבצע הפחתה של אגרות התעבורה לרכבים פרטיים ולרכב מסחרי עד 3.5 טון, בעקבות יישום הסכם פשרה בין המשרד בתביעה ייצוגית שהוגשה כנגד המשרד שקיבל תוקף של בית משפט.

מדובר כאן למעשה בשני מהלכים כאשר המהלך הראשון הוא בשנת 2016, אז מפחיתים את האגרות ב-1.82 אחוזים שזה שווה ל-65 מיליון שקלים. זה בהוראת שעה. בשנת 2017 האגרות יופחתו למעשה מהבסיס ב-0.7 אחוזים שזה 25 מיליון שקלים. 

<שלומית ארליך:>
הנוסח לא שונה במהותו מהנוסח שהבאתם.

<דפנה עין דור:>
רק הניסוח שונה.

<שלומית ארליך:>
התקיים לגביו דיון בפעם הקודמת. מה שעשיתם, במקום להשתמש במונח העלאה, תחמתם את הפעימה הראשונה.

<דפנה עין דור:>
עשינו את זה בהוראת שעה שזה יעלה אוטומטית.

<שלומית ארליך:>
וקראתם לזה פעמיים הפחתה אבל המשמעות היא אותה משמעות.

<חוה ראובני:>
הפחתה אחת גדולה לתקנה אחת והפחתה קטנה שנייה.

<האורלי לוי אבקסיס (ישראל ביתינו):>
אם אפשר שהיועצת המשפטית שלנו תסביר לנו יותר וגם תאמר מה ההבדל לעומת ההוראות הקודמות.

<שלומית ארליך:>
בנוסח המקורי שהיה, הכול נעשה בהתאם להסכם פשרה. בדיון הקודם חברי הכנסת קצת תמהו לגבי הסיבה שהמדינה החליטה כן להתפשר כיוון שבעצם הנוסח המקורי אמר עליית המדד ולא הייתה סיבה לקחת בחשבון את ירידת המדד, שזה בעצם מה שהתובע ביקש לעשות. למרות שהייתה חוות דעת של המשנה ליועץ המשפטי לממשלה שאומרת שהמדינה, משרד התחבורה, נהגה כשורה בפרשנות שלה את החוק, בכל זאת המדינה החליטה להתפשר בתיק. במסגרת הסכם הפשרה הוחלט לעשות הפחתה בנוגע לשיעורי סכומי האגרות בשתי פעימות, כך שבחודש אפריל 2016 תהיה פעימה ראשונה של הפחתה בשיעור של 1.82 אחוזים והפעימה השנייה תהיה ב-1 באפריל 2017, שנה לאחר מכן, אז תהיה העלאה של 1.12 אחוזים, כך שבעצם תישאר רק הפחתה של 0.7 אחוזים. 

התקיים בוועדה דיון והדיון היה ב-25 בינואר 2016, חברי הוועדה דיברו רבות על העניין הזה ובין היתר ביקשו לעשות דיון רחב יותר וכולל יותר בנוגע לכל העניין של אגרות, הצורך הפיסקלי באגרות, ההשלכה שלהן על יוקר המחייה בישראל ובכל מקרה חשבו שנכון יהיה לעשות רק הפחתה של פעימה אחת ולא לעשות את הפעימה הבאה.

<אורלי לוי אבקסיס (ישראל ביתינו):>
הפעימה השנייה היא העלאה חוזרת.

<שלומית ארליך:>
בדיוק.

<אורלי לוי אבקסיס (ישראל ביתינו):>
כמעט למצב הקודם.

<שלומית ארליך:>
לא, היא לא חוזרת. חלקית. היא עדיין משאירה הפחתה בשיעור של 0.7 אחוזים.

<אורלי לוי אבקסיס (ישראל ביתינו):>
פחות מאחוז אחד.

<שלומית ארליך:>
בדיוק. מה שקרה זה שמשרד התחבורה עשה איזושהי היערכות נוספת. לאור הבקשה של חברי הוועדה בדיון הקודם, נציגי משרד התחבורה ביקשו למשוך את התקנות ועכשיו הם הגישו אותן מחדש. במהות זה אותו תיקון. הם בעצם קובעים שתי פעימות, את הפעימה הראשונה הם פשוט תוחמים בזמן. הפעימה הראשונה תהיה מחודש אפריל 2016 עד ה-31 במרץ 2017, הפחתה באותם שיעורים של 1.82 אחוזים, והפעימה השנייה, מ-1 באפריל 2017, תהיה פשוט הפחתה של 0.7 אחוזים. זאת אומרת, לא צריך לעשות את ההעלאה הזאת של ה-1.12 אלא הם פשוט קובעים הפחתה של 0.7 אחוזים.

<אורלי לוי אבקסיס (ישראל ביתינו):>
הפחתה מהסכום המקורי שקיים היום ולא מהסכום שייקבע.

<שלומית ארליך:>
יהיו שתי פעימות. פעימה אחת תהיה תחומה לשנה אחת בהפחתה של 1.8 אחוזים והפעימה השנייה תתחיל מהשיעור המקורי, הפחתה של 0.7 אחוזים. המשמעות היא אותה משמעות.

<אורלי לוי אבקסיס (ישראל ביתינו):>
הם פשוט שינו בין ההעלאה לבין ההפחתה.

<שלומית ארליך:>
בדיוק.

<אורלי לוי אבקסיס (ישראל ביתינו):>
כאשר הם מתייחסים לזמן בטרם ההפחתה הראשונה, שם עדיין נרשמת ירידה. אבל אם אנחנו כבר מסתכלים במצב החדש, זאת העלאה.

<שלומית ארליך:>
לא, זאת לא העלאה.

<דפנה עין דור:>
0.7 אחוזים פחות מהיום.

<אורלי לוי אבקסיס (ישראל ביתינו):>
מהיום, אבל לא מאפריל כי באפריל אתם עושים את ההפחתה.

<חוה ראובני:>
באפריל אנחנו עושים הפחתה גדולה ומאפריל שנה הבאה אנחנו עושים הפחתה בשיעור יותר קטן אבל זאת עדיין הפחתה.

<אורלי לוי אבקסיס (ישראל ביתינו):>
אבל אתם קובעים את הרמה הבסיסית להיום בטרם ההפחתה. אתם לא מסתכלים על המצב החדש שיהיה כמצב נתון.

<שלומית ארליך:>
שוב. מה שהם עשו, במקור הם רצו שתהיה הפחתה ראשונה מאפריל 2016 של 1.8 אחוזים ואז שנה לאחר מכן, הם בעצם לא תחמו את הפעימה הראשונה, זה היה מ-1 באפריל 2016 ואילך, אז קבעו 1.8 אחוזים, ואז אמרו שכדי להעלות, הם העלו 1.12 והמשמעות היא 0.7 אחוזים.

<אורלי לוי אבקסיס (ישראל ביתינו):>
זאת רק סמנטיקה. רק כדי שזה ייראה יפה ולא ייראה שיש עליית מחירים.

<היו"ר משה גפני:>
אני רוצה להגיד לחברי הוועדה. דיבר אתי עוזי יצחקי, הוא יושב עכשיו שבעה על אביו והוועדה שולחת לו תנחומים, הוא היה אמור להיות כאן. הוא מאוד ביקש ממני לאשר את התקנות האלה כי זה ממש דד ליין. עומדים להוציא את הרישיונות ואני מבין שזה עכשיו התאריך האחרון. אני לא רואה בזה דבר דרמטי. זה שאנחנו יודעים שקצת עבדו עלינו, אנחנו יודעים. לא חשוב. 

אני מציע לאשר את התקנות האלה.

<איתן ברושי (המחנה הציוני):>
יש לי שאלה. מה התמונה המצרפית מבחינה תקציבית?

<דפנה עין דור:>
מדובר כאן בהפחתה בשנת 2016 של 65 מיליון שקלים הכנסות המדינה מאגרות רישוי רכב, כאשר משנת 2017 ואילך כל שנה יורדים 25 מיליון שקלים. 

<אורלי לוי אבקסיס (ישראל ביתינו):>
אלה כספים שנגבו שלא כדין, לפי מה שאנחנו מבינים או לפחות על פי התביעה.

<דפנה עין דור:>
כפי ששלומית אמרה.

<אורלי לוי אבקסיס (ישראל ביתינו):>
פרשנות.

<איתן ברושי (המחנה הציוני):>
בערך כמו המס על עובדים זרים. זה לא תמיד צודק, אבל עושים את זה.

<היו"ר משה גפני:>
איך הגעת לעובדים זרים?

<איתן ברושי (המחנה הציוני):>
אני תמיד מגיע אליהם. לקחו כסף שאולי לא מוצדק אבל עשו אתו משהו. אני שואל מה נוצר מזה שהכסף לא יהיה. איפה יהיה מחסור בכסף? עשו עם זה כבישים, עשו עם זה מניעת תאונות, ראיתי שחסר ניידות למשטרה.

<היו"ר משה גפני:>
הן לא יודעות להגיד. 

<איתן ברושי (המחנה הציוני):>
מה היה השימוש בכסף הזה?

<דפנה עין דור:>
קודם כל, זה לא אחורה אלא זה קדימה. ההחלטה היא קדימה. תקציב המדינה פוחת ב-25 מיליון שקלים.

<היו"ר משה גפני:>
זה הלך לתקציב. נורא פשוט. לא הלך לשום מטרה.

<איתן ברושי (המחנה הציוני):>
ראיתי שהמדינה מורידה אפילו מס על אלכוהול. אני שואל איפה נגרם כאן נזק. אני הרי לא נגד ההפחתה.

<דפנה עין דור:>
אי אפשר לצבוע מה לא יהיה אבל מה יכול להיות ב-25 מיליון שקלים.

<היו"ר משה גפני:>
לא משנה, אבל אני אוהב איך בסוף אתה מגיע גם מהרישיונות למס על האלכוהול וגם לעובדים הזרים. 

<איתן ברושי (המחנה הציוני):>
אני חייב לעקוץ היכן שאני יכול.

<היו"ר משה גפני:>
אבל הן לא הכתובת.

האם אפשר להקריא? אני צריך לסיים את הישיבה.

<אורלי לוי אבקסיס (ישראל ביתינו):>
רק להזכיר שהם לא עשו את זה לבד אלא בגלל תביעה ייצוגית וכאשר בית המשפט אמר להם לכו ותגיעו להסכם.

<חוה ראובני:>
אנחנו לא מקבלים את האמירה של גבייה לא חוקית.

<אורלי לוי אבקסיס (ישראל ביתינו):>
טעות טכנית שהביאה לגביית יתר.

<היו"ר משה גפני:>
גם אנחנו דרשנו את זה.

<איתן ברושי (המחנה הציוני):>
אצלנו אומרים שלא נורא אם עושים דברים טובים מסיבות רעות. 

<חוה ראובני:>
אנחנו משוכנעים שפעלנו כדין. בית המשפט שלח אותנו להתפשר.

<היו"ר משה גפני:>
בבקשה להקריא את התקנות.

<חוה ראובני:>
תקנות התעבורה (הוראת שעה), התעש"ו-2015
1. הוראת שעה
(1) האגרות הקבועות בפרט 2(א) לחלק ג' בתוספת הראשונה לתקנות התעבורה התשכ"א-1961 (להלן – התקנות העיקריות).
(1) יופחתו בתקופה שמיום כ"ב באדר ב' התשע"ו (1 באפריל 2016) ועד יום ד' בניסן התשע"ז (31 במרץ 2017) בשיעור של 1.82 אחוזים.
(2) יופחתו ביום ה' בניסן התשע"ז (1 אפריל 2017) בשיעור של 0.7 אחוזים.
(2) הפחתות כאמור בתקנת משנה (א) ייעשו לגבי סכומי האגרות כפי שעודכנו במועדים האמורים בה לפי תקנה 15א(א) לתקנות העיקריות.
(3) תקנה 15א(ב) לתקנות העיקריות תחול גם לעניין שינוי האגרות שלפי תקנות אלה.
<היו"ר משה גפני:>
תודה. מי בעד אישור תקנות התעבורה? מי נגד?

הצבעה

בעד התקנות – פה אחד
תקנות התעבורה (הוראת שעה) נתקבלו.

<היו"ר משה גפני:>
התקנות אושרו פה אחד.

<אורלי לוי אבקסיס (ישראל ביתינו):>
אתה יודע שגם תוכל להגיד שבנוסף להפחתה, ההפחתה הבאה תהיה מהמחיר החדש.

<היו"ר משה גפני:>
נכון.

<חוה ראובני:>
ברגע שעברנו את חצות של ה-31 במרץ 2017, חזרנו אוטומטית.

<אורלי לוי אבקסיס (ישראל ביתינו):>
הבנתי. זאת הוראת שעה.

<חוה ראובני:>
כן. זאת הוראת שעה.

<היו"ר משה גפני:>
התקנות אושרו. תודה רבה. אני רוצה להגיד שזה לא רק הנושא הזה אלא אני גם דיברתי עם השר על כך שצריך להפחית. בסדר. המגמה היום היא הפחתה. אנחנו מקבלים כאן הפחתות. גם בשבוע הבא אנחנו נשב על חוקים שהם חוקים יותר מיטיבים, לא כולם, אבל יהיו כאלה.

תודה רבה. הישיבה נעולה.

<הישיבה ננעלה בשעה 11:00.>

